CELEX: 32014R0629
Language: lt
Date: 2014-06-12 00:00:00
Title: 2014 m. birželio 12 d. Komisijos įgyvendinimo reglamentas (ES) Nr. 629/2014, kuriuo dėl veikliosios medžiagos metilnonilketono patvirtinimo sąlygų iš dalies keičiamas Įgyvendinimo reglamentas (ES) Nr. 540/2011  Tekstas svarbus EEE

13.6.2014   
            
            
               LT
            
            
               Europos Sąjungos oficialusis leidinys
            
            
               L 174/33
            
         KOMISIJOS ĮGYVENDINIMO REGLAMENTAS (ES) Nr. 629/2014
   2014 m. birželio 12 d.
   kuriuo dėl veikliosios medžiagos metilnonilketono patvirtinimo sąlygų iš dalies keičiamas Įgyvendinimo reglamentas (ES) Nr. 540/2011
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 21 straipsnio 3 dalyje numatytą antrą galimybę ir 78 straipsnio 2 dalį,
   kadangi:
   
               (1)
            
            
               Komisijos įgyvendinimo reglamentu (ES) Nr. 608/2012 (2) buvo iš dalies pakeistos Įgyvendinimo reglamente (ES) Nr. 540/2011 (3) pateiktos veikliosios medžiagos metilnonilketono patvirtinimo sąlygos, nustatant sąlygą, kad pranešėjas pateikia papildomą patvirtinamąją informaciją (t. y. tyrimus) apie specifikacijas kartu su patvirtinamaisiais partijos duomenimis ir patvirtintais analizės metodais;
            
         
               (2)
            
            
               pranešėjas per tam skirtą laikotarpį valstybei narei pranešėjai Belgijai pateikė papildomą informaciją (t. y. tyrimus) apie specifikacijas kartu su patvirtinamaisiais partijos duomenimis ir patvirtintais analizės metodais;
            
         
               (3)
            
            
               Belgija įvertino pranešėjo pateiktą papildomą informaciją. 2013 m. lapkričio 25 d. ji kitoms valstybėms narėms, Komisijai ir Europos maisto saugos tarnybai (toliau – Tarnyba) pateikė savo įvertinimą kaip patikslintą vertinimo ataskaitos projektą;
            
         
               (4)
            
            
               patikslintą vertinimo ataskaitos projektą valstybės narės ir Komisija peržiūrėjo Maisto grandinės ir gyvūnų sveikatos nuolatiniame komitete ir 2014 m. gegužės 16 d. pateikė kaip Komisijos metilnonilketono peržiūros ataskaitą;
            
         
               (5)
            
            
               Komisija pasiūlė pranešėjui pateikti pastabas dėl metilnonilketono peržiūros ataskaitos;
            
         
               (6)
            
            
               atsižvelgdama į pateiktą papildomą patvirtinamąją informaciją, Komisija padarė išvadą, kad turėtų būti nustatytas šios veikliosios medžiagos minimalus grynumas – 985 g/kg;
            
         
               (7)
            
            
               todėl Įgyvendinimo reglamentas (ES) Nr. 540/2011 turėtų būti atitinkamai iš dalies pakeistas. Valstybėms narėms turėtų būti skirtas laikotarpis augalų apsaugos produktų, kurių sudėtyje yra metilnonilketono, registracijai iš dalies pakeisti arba panaikinti;
            
         
               (8)
            
            
               tais atvejais, kai valstybės narės augalų apsaugos produktams, kurių sudėtyje yra metilnonilketono, pagal Reglamento (EB) Nr. 1107/2009 46 straipsnį nustato kokį nors lengvatinį laikotarpį, šis laikotarpis turėtų baigtis ne vėliau kaip per aštuoniolika mėnesių nuo šio reglamento įsigaliojimo;
            
         
               (9)
            
            
               šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Įgyvendinimo reglamento (ES) Nr. 540/2011 dalinis pakeitimas
   Įgyvendinimo reglamento (ES) Nr. 540/2011 priedo A dalies skiltyje „Grynumas“ esančioje 238 eilutėje (metilnonilketonas) grynumas pakeičiamas į „≥ 985 g/kg“.
   2 straipsnis
   Pereinamojo laikotarpio priemonės
   Vadovaudamosi Reglamentu (EB) Nr. 1107/2009, valstybės narės iki 2015 m. sausio 3 d. prireikus iš dalies pakeičia arba panaikina galiojančią augalų apsaugos produktų, kurių sudėtyje yra veikliosios medžiagos metilnonilketono, registraciją.
   3 straipsnis
   Lengvatinis laikotarpis
   Pagal Reglamento (EB) Nr. 1107/2009 46 straipsnį valstybių narių nustatomas lengvatinis laikotarpis yra kuo trumpesnis ir baigiasi ne vėliau kaip 2016 m. sausio 3 d.
   4 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. birželio 12 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 309, 2009 11 24, p. 1.
   
      (2)  2012 m. liepos 6 d. Komisijos įgyvendinimo reglamentas (ES) Nr. 608/2012, kuriuo dėl veikliųjų medžiagų denatonio benzoato, metilnonilketono ir augalinių aliejų ir (arba) šaltmėčių aliejaus patvirtinimo sąlygų iš dalies keičiamas Įgyvendinimo reglamentas (ES) Nr. 540/2011 (OL L 177, 2012 7 7, p. 19).
   
      (3)  2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).